Проект!

НАРЕДБА за условията и реда за осъществяване и контрол на дейностите по предоставяне и ремонт на помощни средства, приспособления, съоръжения и медицински изделия за хората с увреждания

Раздел I
Общи положения

Чл. 1. (1) С тази наредба се определят условията и реда за осъществяване на контрол на дейностите по предоставяне и ремонт на:
1. помощни средства, приспособления и съоръжения за хората с увреждания, посочени в списъка по чл. 61, ал. 1, т. 1 от Закона за хората с увреждания; 
2. медицински изделия, предназначени за хората с увреждания, посочени в списъка по чл. 61, ал. 1, т. 2 от Закона за хората с увреждания;                                                                                                                                                                                                                                                                                                                                                                                                                                                                                                           
(2) За осъществяване на дейностите по ал. 1 Агенцията за социално подпомагане предоставя на хората с увреждания целеви помощи по чл. 72, т. 1 от Закона за хората с увреждания. 
(3) Дейностите по предоставяне и ремонт на помощни средства, приспособления, съоръжения и медицински изделия за хората с увреждания се извършват от лицата, вписани в регистъра по чл. 88, ал. 1 от Закона за хората с увреждания. 
 
Чл. 2. (1) Агенцията за социално подпомагане контролира дейностите по предоставяне и ремонт на помощни средства, приспособления, съоръжения и медицински изделия за хората с увреждания във връзка с отпускане, изплащане, изменяне, спиране, прекратяване и възобновяване на осигурената финансова подкрепа под формата на целева помощ по чл. 72,  т. 1 от Закона за хората с увреждания, съгласно тази наредба.
(2) Агенцията за хората с увреждания контролира дейностите по предоставяне и ремонт на помощни средства, приспособления, съоръжения и медицински изделия за хората с увреждания от лицата, регистрирани по реда на чл. 88 от Закона за хората с увреждания, съответствието с декларираните данни при вписване в регистъра и спазването на критериите и изискванията, съгласно тази наредба.

Раздел II
Критерии и изисквания по предоставяне и ремонт на помощни средства, приспособления, съоръжения и медицински изделия за хората с увреждания

Чл. 3. Обектите, в които се осъществяват дейности по предоставяне и ремонт на помощни средства, приспособления, съоръжения и медицински изделия за хората с увреждания, посочени в списъците по чл. 61, ал. 1 от Закона за хората с увреждания, задължително трябва да отговарят на следните критерии и изисквания:
 1. да бъдат адаптирани към нормативно установените стандарти за достъпност на хората с увреждания;
 2. да разполагат с достъпна информация за хората с увреждания за предлаганите модели помощни средства, приспособления, съоръжения и медицински изделия;
3. да разполагат с достатъчна площ, осигуряваща възможност да се изложат моделите и за осъществи избор и проба на подходящо помощно средство, приспособление, съоръжение и медицинско изделие за човека с увреждане;
4. да имат обособено самостоятелно помещение за прием на граждани, отделено от помещенията, използвани за други цели/ дейности.
5. да консултират човека с увреждане за начина на ползване и поддържане на предоставените помощни средства, приспособления, съоръжения и медицински изделия.

Чл. 4. При предоставяне на съответните помощни средства, приспособления, съоръжения и медицински изделия, лицата, вписани в регистъра по чл. 88, ал. 1 от Закона за хората с увреждания задължително предоставят на човека с увреждане:
1. възможност за осъществяване на избор и проба на подходящо помощно средство, приспособление, съоръжение и медицинско изделие, след което лицето писмено декларира своя избор.
2. гаранционна карта на български език, с посочени адреси и телефони на сервизните бази;
3. инструкция за употреба на български език.

Чл. 5. (1) Лицата, вписани в регистъра по чл. 88, ал. 1 от Закона за хората с увреждания, за осъществяване на търговия на дребно с помощни средства, приспособления, съоръжения и медицински изделия за хората с увреждания задължително водят и съхраняват следните документи:
1. копие от заповед на директора на дирекция „Социално подпомагане“ или на оправомощено от него длъжностно лице за отпусната целева помощ за осигуряване на помощни средства, приспособления, съоръжения и медицински изделия;
2. предавателно-приемателен протокол по образец, съгласно приложение № 3 към чл. 70, ал. 4 от Правилника за прилагане на Закона за хората с увреждания, подписан от представител на лицето, вписано в регистъра по чл. 88, ал. 1 от Закона за хората с увреждания, и от човека с увреждане, упълномощено от него лице или негов законен представител, с което последното се съгласява с предоставеното помощно средство, приспособление, съоръжение и медицинско изделие и декларира неговото получаване;
3. копие от първичен счетоводен документ, съгласно Закона за счетоводството или фактура, съгласно Закона за данък върху добавената стойност;
4. документ, удостоверяващ прието за ремонт помощно средство, приспособление, съоръжение или медицинско изделие.
(2) Лицата, вписани в регистъра по чл. 88, ал. 1 от Закона за хората с увреждания за предоставяне на медицински изделия, изработвани по поръчка за хората с увреждания, задължително водят и съхраняват следните документи:
1. копие от заповед на директора на дирекция „Социално подпомагане“ или на оправомощено от него длъжностно лице за отпусната целева помощ за осигуряване на медицински изделия, изработвани по поръчка;
2. предавателно-приемателен протокол по образец съгласно приложение № 3 към чл. 70, ал. 4 от Правилника за прилагане на Закона за хората с увреждания, подписан от представител на лицето, вписано в регистъра по чл. 88, ал. 1 от Закона за хората с увреждания, и от човека с увреждане, упълномощено от него лице или негов законен представител, с което последното се съгласява с предоставеното медицинско изделие и декларира неговото получаване;
3. копие от първичен счетоводен документ, съгласно Закона за счетоводството или фактура, съгласно Закона за данък върху добавената стойност;
4. протокол от производителя, с който се определят специфичните проектни характеристики, съгласно заданието за изработване на изделието;
5. документ, издаден от производителя на медицинското изделие, който съдържа специфичните  характеристики, съгласно заданието;
6. документ, удостоверяващ прието за ремонт медицинско изделие, изработено по поръчка;
7. техническа и друга документация за изработените по поръчка медицински изделия, съгласно Закона за медицинските изделия.
(3) Лицата по ал. 1 и ал. 2 задължително водят и съхраняват регистър по образец, утвърден от изпълнителния директор на Агенцията за хората с увреждания, на предоставените помощни средства, приспособления, съоръжения и медицински изделия за хората с увреждания. Регистърът съдържа данни за наименованието на съответните помощни средства, приспособления, съоръжения и медицински изделия, имена, адрес, ЕГН на правоимащото лице; идентификационни данни на изделието (вид, модел, сериен номер, брой); дата на производство и доставка; дата на получаване на изделието; номер на фактурата, към която е подписан предавателно-приемателния протокол. 
(4) Лицата по ал. 1 и ал. 2 са длъжни да водят регистър по ал. 3 на хартиен и/или електронен носител във всеки обект по чл. 88, ал. 4, т. 2 от Закона за хората с увреждания.
(5) При обективна невъзможност и в случаите, когато липсват изискуеми данни за съответното помощно средство, приспособление, съоръжение и/или медицинско изделие, същите не се вписват в регистъра по ал. 3.
(6) Лицата по ал. 1 и ал. 2 изготвят декларация по образец, утвърден от изпълнителния директор на Агенцията за хората с увреждания, подписана от човека с увреждане, упълномощено от него лице или негов законен представител, за информираността му относно начина на ползване и поддържане на съответното помощно средство, приспособление, съоръжение и/или медицинско изделие. Декларацията задължително се прилага към регистъра по ал. 3.
(7) Лицата по ал. 1 и ал. 2 изготвят предавателно-приемателен протокол по образец, съгласно приложение № 3 към чл. 70, ал. 4 от Правилника за прилагане на Закона за хората с увреждания, подписан от техен представител и от човека с увреждане, упълномощено от него лице или негов законен представител, с което последното се съгласява с предоставеното помощно средство, приспособление, съоръжение и медицинско изделие и декларира неговото получаване. 
(8) Регистърът по ал. 3 и всички документи, свързани с предоставянето на съответното помощно средство, приспособление, съоръжение и/или медицинско изделие се съхраняват в съответния обект, където са предоставени, в рамките на експлоатационния срок.
(9) След изтичане на срока по ал. 8 лицата по ал. 1 и ал. 2 са длъжни да съхраняват регистъра и всички съпътстващи документи за срок от 5 години.

Чл. 6. (1) Изработването на медицински изделия по поръчка задължително се извършва съгласно изискванията на Закона за медицинските изделия.
(2) Лицата по чл. 5, ал. 2 задължително посочват адрес на производствените помещения.
(3) Производствените помещения задължително трябва да отговарят на следните минимални изисквания:
1. на посочените в чл. 3, т. 1, т. 2, т. 4 и т. 5 от тази наредба;
2. да разполагат с необходимото техническо оборудване, инструментална екипировка и квалифициран персонал за вземане на мярка, изработка и ремонт на медицинските изделия по поръчка.

Чл. 7. (1) Дейностите по предоставяне на слухови апарати задължително се осъществяват от центрове за слухопротезиране.
(2) Лице, вписано в регистъра по чл. 88, ал. 1 от Закона за хората с увреждания, което осъществява дейности по предоставяне на слухови апарати задължително трябва да разполага с център за слухопротезиране или да има сключен договор за осъществяване на тези дейности, в случаите, когато центърът за слухопротезиране не е негова собственост.
(3) Центърът по слухопротезиране задължително трябва да отговаря на следните изисквания:
1. да разполага с кабинет за индивидуална настройка на слуховия апарат и техническо обслужване, включително извършване на инструктаж за употреба;
2. да осигури лаборатория за индивидуални отливки;
3. да бъде адаптиран към нормативно установените стандарти за достъпност на хората с увреждания.
(4) Дейностите, осъществявани в центровете за слухопротезиране, включват:
1. избор на марка, вид и модел на слуховия апарат;
2. настройка на специализиран софтуер и хардуер;
3. демонстрация на звукови и шумови картини чрез подходяща акустична система; 	
4. изпробване на няколко апарата;
5. вземане на мярка и/или изработка на индивидуални отливки;
6. инструктаж за употреба на слуховия апарат;
7. осигуряване на консумативи, като батерии, средства за поддържане на хигиената и други;
8. приемане за диагностика и/или ремонт на рекламиран или дефектирал слухов апарат.
(5) Центровете за слухопротезиране задължително трябва да разполагат със следното оборудване:
1. специализирана компютърна система с възможност за контрол на звука;
2. програматор;
3. специализиран софтуер;
4. техника за вземане на отпечатък на индивидуални отливки.
(6) В персонала на центровете за слухопротезиране задължително се включва минимум един специалист по слухопротезиране.
   
Чл. 8. (1) Лицата, вписани в регистъра по чл. 88, ал. 1 от Закона за хората с увреждания, задължително трябва да разполагат със сервизна база за гаранционен и извънгаранционен сервиз или да имат сключен договор за осъществяване на ремонтни услуги, когато сервизната база не е тяхна собственост.
(2) Сервизните бази за гаранционен и извънгаранционен сервиз трябва да отговарят на следните критерии:
1. да е налице обособено помещение за приемна, адаптирано към нормативно установените стандарти за достъпност на хората с увреждания;
2. да са осигурени необходимите помещения, технически средства, инструментална екипировка и уреди, според спецификата на съответните помощни средства, приспособления съоръжения и медицински изделия;
3. да разполагат с квалифициран персонал за изпълнение на ремонтните дейности.
(3) В сервизните бази за гаранционен и извънгаранционен сервиз на предоставяните помощни средства, приспособления, съоръжения и медицински изделия за хората с увреждания задължително се води и съхранява следната документация:
1. вид на поръчката, включващ данни за вид, марка, модел, серия, артикулен номер на изделието;
2. копие на предавателно-приемателен протокол по образец съгласно приложение № 3 към чл. 70, ал. 4 от Правилника за прилагане на Закона за хората с увреждания, подписан от представител на лицето, вписано в регистъра по чл. 88, ал. 1 от Закона за хората с увреждания, и от човека с увреждане, упълномощено от него лице или негов законен представител, с което последното се съгласява с извършените ремонтни дейности и декларира неговото получаване;
3. копие от първичен счетоводен документ, съгласно Закона за счетоводството или фактура, съгласно Закона за данък върху добавената стойност;
4. регистър на извършените ремонти, съдържащ данни за имена, адрес и ЕГН на правоимащото лице; доставчик; дата на приемане на изделието за ремонт; подробно описание на вида и стойността на извършените ремонтни дейности; дата на предаване на ремонтираното изделие. 
	(4) Регистърът по ал. 3, т. 4 и всички съпътстващи документи се съхраняват в съответната сервизна база за срока, посочен в чл. 5, ал. 8 и ал. 9.

Раздел III
Изисквания към лицата, осъществяващи дейности по предоставяне и ремонт на помощни средства, приспособления, съоръжения и медицински изделия за хората с увреждания

Чл. 9. (1) Ежегодно до 30 октомври на текущата календарна година:
 1. лицата по чл. 5, ал. 1 се задължават да представят в Агенцията за хората с увреждания анализ на цените на съответните помощни средства, приспособления, съоръжения и медицински изделия за хората с увреждания, съобразно фактурите, издадени от търговците на едро;
2. лицата по чл. 5, ал.  2 се задължават да представят в Агенцията за хората с увреждания анализ на цените на изработваните от тях по поръчка медицински изделия, предназначени за хората с увреждания.
(2) При промяна в обстоятелствата по чл. 88, ал. 4 и 5 от Закона за хората с увреждания, лицата уведомяват Агенцията за хората с увреждания в 14-дневен срок от настъпване на промяната, като при необходимост се издава ново удостоверение или същите се заличават от регистъра по чл. 88, ал. 1 от Закона за хората с увреждания.
(3) Всички лица, вписани в регистъра по чл. 88, ал.1 от Закона за хората с увреждания, са длъжни да съхраняват и предоставят при поискване от длъжностните лица на Агенцията за хората с увреждания пълна информация за осъществяваната от тях дейност.

Раздел IV 
Контрол на дейностите по предоставяне и ремонт на помощни средства, приспособления, съоръжения и медицински изделия за хората с увреждания

Чл. 10. (1) Контролът на дейностите по предоставяне и ремонт на помощни средства, приспособления, съоръжения и медицински изделия за хората с увреждания, както и спазването на критериите и изискванията по тази наредба се осъществява от Агенцията за хората с увреждания и Агенцията за социално подпомагане.
(2) В случаите на установени нарушения на правата на хората с увреждания, съответните длъжностни лица от Агенцията за хората с увреждания и Агенцията за социално подпомагане съдействат на Комисията за защита на потребителите, като:
 1. уведомяват за случаите, в които считат, че е налице нарушение на Закона за защита на потребителите; 
 2. участват в извършването на съвместни проверки.
(3) В случай на установени нарушения, които съдържат данни за извършено престъпление, служителите на Агенцията за хората с увреждания и Агенцията за социално подпомагане незабавно уведомяват органите на прокуратурата.

Чл. 11. (1)  Контролът по чл. 2, ал. 1 се извършва от служители на Агенцията за социално подпомагане, по утвърден план или по постъпил сигнал. 
(2) Контролът, осъществяван от Агенцията за социално подпомагане, включва:
1. проверка на досиетата на хората с увреждания, получили целева помощ за осигуряване на помощни средства, приспособления, съоръжения и медицински изделия, включваща:
а) изготвената индивидуална оценка на потребностите по реда на Закона за хората с увреждания;
б) медицинските документи, издадени от лекарските консултативни комисии, Териториално-експертната лекарска комисия или Националната експертна лекарска комисия, удостоверяващи необходимостта от помощни средства, приспособления, съоръжения и медицински изделия и техния вид;
в) екземплярите от издадените заповеди за отпусната целева помощ за осигуряване на помощни средства, приспособления, съоръжения и медицински изделия;
г) предавателно–приемателните протоколи за получени помощни средства, приспособления, съоръжения и медицински изделия;
д) установяване съответствието на получените помощни средства, приспособления, съоръжения и медицински изделия със списъка по чл. 61, ал. 1 от Закона за хората с увреждания и регистъра по чл. 88, ал. 1 от Закона за хората с увреждания;
е) установяване спазването на максималните размери на отпуснатите целеви помощи за осигуряване на помощни средства, приспособления, съоръжения и медицински изделия за хората с увреждания;
ж) установяване спазването на заложените експлоатационни срокове, съгласно Приложение № 2 към чл. 68, ал. 1 от Правилника за прилагане на Закона за хората с увреждания.
2. проверка за актуалността на данните от регистъра по чл. 88, ал. 1 от Закона за хората с увреждания за осъществен информиран избор на правоимащото лице при реализиране на правото по чл. 73, ал. 1 от Закона за хората с увреждания;
3. проверка на разходооправдателните документи, удостоверяващи реализирано право по чл. 73, ал. 1 от Закона за хората с увреждания; 
4.  проверка за недобросъвестно получена или неизползвана по предназначение целева помощ по чл. 72, т. 1 от Закона за хората с увреждания.
(3) При изпълнение на контролните си функции служителите на Агенцията за социално подпомагане могат да извършват проверки на адресите на правоимащите лица. 
  
Чл. 12. (1) За извършените проверки длъжностните лица по чл. 11, ал. 1 съставят констативни протоколи, дават задължителни предписания за отстраняване на допуснати нарушения и определят срок за изпълнението им, съобразно тежестта и степента на допуснатото нарушение. 
(2) При извършване на проверки по чл. 11, ал. 3 за недобросъвестно получена или неизползвана по предназначение целева помощ по чл. 72, т. 1 от Закона за хората с увреждания, се съставя констативен протокол, който се предоставя в тридневен срок на директора на дирекция „Социално подпомагане“ за предприемане на действия по реда на чл. 27 от Закона за хората с увреждания.
(3) Служителите на Агенцията за социално подпомагане уведомяват Агенцията за хората с увреждания относно констатирани нарушения, свързани с осъществяването на дейностите по предоставяне и ремонт на помощни средства, приспособления, съоръжения и медицински изделия на хората с увреждания от лицата, вписани по чл. 88, ал. 1 от Закона за хората с увреждания, за предприемане на съответните действия.

Чл. 13. (1)  Контролът по чл. 2, ал. 2 се извършва  от служители на Агенцията за хората с увреждания, съгласно утвърдени от изпълнителния директор на Агенцията за хората с увреждания вътрешни правила за проверки.
(2) Длъжностните лица на Агенцията за хората с увреждания извършват проверки по:
1. утвърден план;
2. постъпили писмени сигнали от съответните длъжностни лица на Агенцията за социално подпомагане при констатирани нарушения при реализирането на осигурена финансова подкрепа под формата на целеви помощи по чл. 72, т. 1 от Закона за хората с увреждания от лицата, вписани по чл. 88, ал. 1 от Закона за хората с увреждания;
3. постъпили сигнали.
(3) При изпълнение на контролните си функции служителите на Агенцията за хората с увреждания могат да извършват проверки на лицата, вписани по чл. 88, ал. 1 от Закона за хората с увреждания.
	 (4) Служителите на Агенцията за хората с увреждания извършват проверки за установяване спазването на критериите и изискванията по предоставяне и ремонт на помощните средства, приспособления, съоръжения и медицински изделия за хората с увреждания, съгласно тази наредба.
	(5) При установяване на нередност по време на проверките по ал. 4 се съставят констативни протоколи, дават се задължителни предписания и се определя срок за изпълнението им, съобразно тежестта и степента на допуснатата нередност.
	(6) Констативният протокол се изготвя в два еднообразни екземпляра за всяка една от страните и се връчва срещу подпис на лицето по чл. 5, ал. 1 и ал. 2.
	(7) При неизпълнение на предписанията, длъжностните лица от Агенцията за хората с увреждания издават акт за установяване на административно нарушение. 
(8) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.
	 Чл. 14. При установени две или повече нарушения по реда на чл. 13 в рамките на една година, регистрацията на лицата, осъществяващи дейности по предоставяне и ремонт на помощни средства, приспособления, съоръжения и медицински изделия за хората с увреждания се прекратява по реда на чл. 91 от Закона за хората с увреждания. 

 ЗАКЛЮЧИТЕЛНИ РАЗПОРЕДБИ

§ 1. Наредбата се издава на основание чл. 89, ал. 8 от Закона за хората с увреждания  и влиза в сила от датата на обнародването й в „Държавен вестник“.
§ 2. Наредбата за условията и реда за осъществяване и контрол на дейностите по предоставяне на помощни средства, приспособления и съоръжения за хората с увреждания и медицински изделия, посочени в списъците по чл. 35г, ал. 1 от Закона за интеграция на хората с увреждания (Загл. изм. - ДВ, бр. 89 от 2010 г., в сила от 12.11.2010 г., бр. 54 от 2014г.) се отменя.

МИНИСТЪР:

БИСЕР ПЕТКОВ